מָשָׁל הַפִּיל - אַגָּדָה הודית עַתִּיקָה.

פַּעַם הָיָה כְּפָר הוֹדִי קָטָן וְנִדָּח, שֶׁכָּל הַתּוֹשָׁבִים בּוֹ הָיוּ עִוְּרִים. יוֹם אֶחָד הָלְכוּ לְטַיֵּל שִׁשָּׁה אֲנָשִׁים מֵהַכְּפָר וּבְדַרְכָּם פָּגְשׁוּ אִישׁ רוֹכֵב עַל פִּיל.

הָאֲנָשִׁים שָׁמְעוּ בֶּעָבָר עַל פִּילִים, אַךְ מֵעוֹלָם לֹא הִתְקָרְבוּ לְבַעַל חַיִּים כָּזֶה. בְּשֶׁל סַקְרָנוּתָם וּפְלִיאָתָם בִּקְּשׁוּ מֵהָרוֹכֵב לְהַרְשׁוֹת לָהֶם לָגַעַת בַּחַיָּה הָאַדִּירָה, כֵּיוָן שֶׁרָצוּ לַחֲזֹר לַכְּפָר וּלְסַפֵּר לְכֻלָּם אֵיךְ נִרְאֶה פִּיל.

הָרוֹכֵב הִסְכִּים וְהוֹבִיל כָּל אֶחָד מִשֵּׁשֶׁת הָאֲנָשִׁים לְחֵלֶק אַחֵר בְּגוּפוֹ שֶׁל הַפִּיל.

הָעִוְּרִים נָגְעוּ בַּחַיָּה מִשְּׁשׁוּ וְלִטְּפוּ אוֹתָהּ כְּדֵי שֶׁלְּהָבִין מָה הַצּוּרָה שֶׁל פִּיל.

הֵם חָזְרוּ לַכְּפָר נִרְגָּשִׁים כְּדֵי לְסַפֵּר עַל חֲוָיוֹתֵיהֶם. אַנְשֵׁי הַכְּפָר הִתְאַסְּפוּ סְבִיבָם לִשְׁמֹעַ עַל הַמִּפְגָּשׁ עִם הֶחָיָה הָעֲצוּמָה וּלְגַלּוֹת אֵיךְ נִרְאֶה הַפִּיל.

הָאִישׁ הָרִאשׁוֹן, שֶׁמִּשֵּׁשׁ אֶת הֶחָזֶה שֶׁל הַפִּיל, אָמַר: "הַפִּיל הוּא כְּמוֹ קִיר גָּדוֹל וְעָבֶה!"

הָאִישׁ הַשָּׁנִי, שֶׁנָּגַע בַּחַטִּים שֶׁל הַפִּיל מִיָּד הִתְפָּרֵץ: "שְׁטוּיוֹת! הַפִּיל קָצָר לְמַדַּי וּמְעֻגָּל. הוּא חֵלֶק מְאוֹד וְחַד. לֹא הָיִיתִי מְשַׁוֶּה פִּיל לַקִּיר, אֶלָּא לַחֲנִית".

הָאִישׁ הַשְּׁלִישִׁי, שֶׁנָּגַע בְּאָזְנוֹ שֶׁל הַפִּיל, לֹא הִסְכִּים לְדִבְרֵיהֶם וְאָמַר: "הַפִּיל אֵינוֹ דּוֹמֶה כְּלָל לַקִּיר אוֹ לַחֲנִית, הוּא דּוֹמֶה לַעֲלֵה עֲנָק עָשׂוּי מִשְּׁטִיחַ צֶמֶר עָבֶה. הוּא זָז כְּשֶׁנּוֹגְעִים בּוֹ".

"לֹא נָכוֹן!" אָמַר הָרְבִיעִי אֲשֶׁר לִטֵּף אֶת הַחֵדֶק, "אוֹמֵר לָכֶם אֵיךְ נִרְאֶה הַפִּיל - הוּא דּוֹמֶה לְנַחֵשׁ עֲנָקִי!"

הַחֲמִישִׁי הִבִּיעַ הִתְנַגְּדוּת נִמְרֶצֶת. הוּא נָגַע בְּאַחַת מֵרַגְלֵי הַפִּיל וְסִכֵּם: "הַפִּיל עָגֹל וְעָבֶה כְּמוֹ עֵץ".

הָעִוֵּר הַשִּׁשִּׁי, שֶׁנִּתַּן לוֹ לִרְכֹּב עַל גַּבּוֹ שֶׁל הַפִּיל, מָחָה: "הַאִם אַף אֶחָד מִכֶּם אֵינוֹ יָכוֹל לְתָאֵר נְכוֹנָה אֶת הַפִּיל? הֲרֵי הוּא כְּמוֹ הַר עֲנָק מִתְנוֹדֵד מִצַּד לְצַד!"

אַנְשֵׁי הַכְּפָר שֶׁהִתְאַסְּפוּ נוֹתְרוּ מְבֻלְבָּלִים וְעַד עֶצֶם הַיּוֹם הַזֶּה הָעִוְּרִים מַמְשִׁיכִים לְהִתְוַכֵּחַ, וְאַף אֶחָד בַּכְּפָר אֵינוֹ יוֹדֵעַ אֵיךְ נִרְאֶה הַפִּיל.